## Pravilnik o tehničkim i zdravstveno-tehničkim uvjetima koji moraju biti ispunjeni za izdavanje zemljišta za kampiranje turistima

### NN 24/1990 (28.5.1990.), Pravilnik o tehničkim i zdravstveno-tehničkim uvjetima koji moraju biti ispunjeni za izdavanje zemljišta za kampiranje turistima

# REPUBLIČKI KOMITET ZA TURIZAM

Na temelju člana 167. stava 1. Zakona o ugostiteljskoj i turističkoj
djelatnosti ("Narodne novine", br. 28/88). Republički komitet
za turizam uz prethodnu suglasnost Republičkog komiteta za zdravstvenu
i socijalnu zaštitu, na sjednici održanoj 26. ožujka 1990. godine, donio
je

## PRAVILNIK

### o tehničkim i zdravstveno-tehničkim uvjetima koji moraju biti ispunjeni za izdavanje zemljišta za kampiranje turistima

Član 1.

Ovim pravilnikom propisuju se tehnički i zdravstveno-tehnički uvjeti
koji moraju biti ispunjeni za izdavanje zemljišta za kampiranje turistima
(u daljem tekstu: kampiralište).

Član 2.

Kampiralište mora biti ograđeno (žičanom ogradom, zidom i sl.), osim
dijela uz obalu, s uređenim ulazom u kampiralište.

Član 3.

U kampiralištu se turistima iznajmljuje prostor za kampiranje. Prostor
za kampiranje koji se iznajmljuje turistima služi za postavljanje opreme
za smještaj (kamp-kućice, šator, stol i stolice, ležaljke i dr.), te za
smještaj vozila. U kampiralištu mora biti svakom turistu osigurana površina
od najmanje 5 m2 i još 10 m2 za automobil. Između prostora za kampiranje
mora biti omogućeno nesmetano kretanje gostiju i motornih vozila u kampiralištu.

Član 4.

Teren kampirališta mora biti takav da omogućava brzo upijanje ili otjecanje
oborinskih voda. Teren na koji se postavlja oprema za smještaj turista
i za smještaj automobila u kampiralištu mora biti ravan. Kampiralište mora
biti ozelenjeno i djelomično pokriveno drvećem zbog mogućnosti kampiranja
u polusjeni.

Član 5.

Kampiralište mora biti osvijetljeno na način da je omogućeno normalno
kretanje turista noću.

Član 6.

U kampiralištu mora biti osigurana neprekidna opskrba higijenski ispravnom
vodom.

U kampiralištu mora postojati priključak na vodovodnu mrežu, a na području
s nesigurnom vodoopskrbom kampiralište mora raspolagati vlastitim rezervoarom
za vodu (cisterna, bunar) koji mora biti uređen u skladu sa sanitarno-higijenskim
i tehničkim propisima, tako da se voda do potrošnih mjesta dovodi pritiskom
(hidrofor) uz kloriranje pitke vode. U kampiralištu mora biti osigurano
prosječno dnevno najmanje 100 litara higijenski ispravne vode svakom turistu,
korisniku kampirališta.

Član 7.

Dispozicija otpadnih tekućih tvari mora se vršiti na sanitarno-tehnički
i higijenski način (kanalizacija ili septička jama).

Član 8.

Za potrebe turista u kampiralištu mora biti osiguran najmanje jedan
zahod za muškarce i jedan odvojen za žene koji mogu biti i zahodi - čučavci,
s odgovarajućim pretprostorom. Iznimno za ispiranje zahođa može se koristiti
i morska voda u područjima s nesigurnom vodoopskrbom. Zahodi moraju biti
direktno zračeni i preko noći osvijetljeni.

Član 9.

Sve okomite plohe u zahodima do visine od najmanje 1,5 m moraju biti
obložene keramičkim pločicama ili drugim odgovarajućim materijalom. Podovi
u zahodu moraju biti od materijala koji se lako čisti.

Član 10.

Zahodi u kampiralištima moraju biti opskrbljeni toaletnim papirom. Zahodi
u kampiralištu ne smiju biti na udaljenosti većoj od 100 m od prostora
za kampiranje.

Član 11.

Za potrebe turista u kampiralištu mora biti osiguran natkriveni prostor
s najmanje dva odijeljenja umivaonika s tekućom vodom: jedan za žene i
jedan za muškarce.

Okomite plohe u prostoru gdje se nalaze umivaonici do visine od najmanje
1,5 m moraju biti obložene keramičkim pločicama ili drugim odgovarajućim
materijalom a pod ispred i ispod toga prostora po cijeloj dužini i u širinl
od najmanje 1 m mora biti popločen.

Uz svaki umivaonik mora biti polica za toaletni pribor, ogledalo i držač
za odjeću i ručnik, te jedna šuko utičnica za priključak električnog aparata
(za brijanje, za sušenje kose i sl.).

Član 12.

U kampiralištu mora biti najmanje jedan odvojeni tuš za muškarce i jedan
za žene.

Tuševi moraju biti u tuš kabinama s vratima ili zastori ma.

Član 13.

U natkrivenom prostoru kampirališta mora biti najmanje jedan sudoper
(korito i iscjeđivač) s tekućom toplom i hladnom vodom. Pokraj sudopera
mora biti najmanje jedna posuda s poklopcem za otpatke.

Član 14.

U kampiralištu mora biti gostima osiguran jedan praonik sa slavinom
za pranje rublja. Prostor s praonikom mora biti natkrit, a pod ispred i
ispod toga prostora po cijeloj dužini i u širini najmanje 1 m mora biti
popločen.

Član 15.

Kampiralište mora biti opskrbljeno aparatima za gašenje požara i priborom
za prvu pomoć, u skladu s propisima.

Član 16.

U kampiralištu mora biti dovoljan broj kanti za otpatke s poklopcem
ili dovoljan broj vreća za smeće, osiguran prostor za držanje pribora za
održavanje čistoće i osiguran odvoz smeća.

Član 17.

U kampiralištu se moraju obavljati poslovi prijema i odlaska gostiju
od 07,00 do 23,00 sata.

Član 18.

Ako je korištenje pojedinih sanitarnih i drugih uređaja iz člana 8,
11, 12, 13. i 14. ovoga pravilnika osigurano posebno za turiste - korisnike
kampirališta u kući građanina, a koja kuća se nalazi uz zemljište za kampiranje,
na kampiralištu ne mora biti takav uređaj.

Član 19.

Tehničke i zdravstveno-tehničke uvjete u postojećim kampiralištima građani
koji imaju odobrenje za izdavanje zemljišta za kampiranje su dužni uskladiti
s odredba ovoga pravilnika u roku od šest mjeseci od dana stupanja na snagu
ovoga pravilnika.

Član 20.

Ovaj pravilnik stupa na snagu osmoga dana nakon objave u "Narodnim
novinama".

Klasa: 334-01/90-01/

Broj: 529-01/90-1

Zagreb, 26. ožujka 1990.

Predsjednik Republičkog komiteta za turizam

**mr Ivo Ljubišić, v. r.**

Pravilnik, NN 24/1990-454
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)